คลังแก้กม.ใช้เงินคงคลัง
คลังลงมือแก้กฎหมายชุดใหญ่ ดึงเงินคงคลังออกหารายได้
11 ก.ย. 2555

คลังลงมือแก้กฎหมายชุดใหญ่ ดึงเงินคงคลังออกหารายได้
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า คลังจะเดินหน้าแก้ไขพระราชบัญญัติ (พ.ร.บ.) เงินคงคลัง และ พ.ร.บ.ธนาคารแห่งประเทศไทย (ธปท.) ให้สามารถนำเงินคงคลังไปใช้ประโยชน์ หรือลงทุนในสินทรัพย์ที่มีความมั่นคง เช่น การซื้อพันธบัตรรัฐบาล การฝากเงินกับสถาบันการเงิน และทรัพย์สินที่มีความมั่นคงสูง โดยต้องมีความปลอดภัย 100% ซึ่งคาดว่าได้ผลตอบแทน 3% 
ปัจจุบันกฎหมายกำหนดว่าเงินคงคลังต้องฝากไว้กับ ธปท. โดยที่ไม่ได้รับดอกเบี้ย โดยปัจจุบันรัฐบาลมีเงินคงคลังอยู่ 4.5 แสนล้านบาท คาดว่าในสิ้นเดือน ก.ย.นี้ จะเพิ่มขึ้นมาเป็น 56 แสนล้านบาท เนื่องจากมีการยื่นเสียภาษีเงินได้บุคคลธรรมดาของคณะบุคคลและภาษีเงินได้นิติบุคคล ดังนั้นหากรัฐบาลมีความต้องการใช้เงิน 1 แสนล้านบาท ส่วนที่เหลืออีก 45 แสนล้านบาท จะสามารถนำไปหาประโยชน์เพิ่มเติมได้
นายรังสรรค์ กล่าวว่า จากการศึกษาแนวทางการบริหารเงินคงคลังของต่างประเทศ เช่น ออสเตรเลีย ตุรกี อังกฤษ และอีกหลายประเทศ ส่วนใหญ่จะนำเงินที่เหลือจากความจำเป็นมาหาผลประโยชน์เพิ่ม ด้วยการฝากตามแหล่งต่างๆ จึงคาดว่าขั้นตอนการแก้ไขกฎหมายดังกล่าวต้องใช้เวลา โดยต้องเสนอที่ประชุมคณะรัฐมนตรีและรัฐสภาพิจารณา